MyAnimeList

MyAnimeList () və ya qısaca MAL — istifadəçilərə animanqa siyahıları yaratmaq və animanqa forumlarında iştirak etmək kimi imkanlar təklif edən sosial şəbəkə və məlumat bazası. 2004-cü ildə Qarret Qissler tərəfindən şəxsi sayt kimi yaradılmış, 2006-cı ildə ictimai sayta çevrilmişdir. Sayt 2019-cu ildə satılana qədər mobil tətbiq istehsalçısı DeNA-nın budaq şirkəti olan MyAnimeList LLC tərəfindən idarə olunmuşdur.

Saytda 26.417 anime and 68.308 manqa başlığı var. 2015-ci ildə saytı ayda 125 milyon nəfər ziyarət etmişdir.

 Tarix 
Qarret Qissler tərəfindən (istifadəçi adı Xinil) AnimeList adı ilə 2004-cü ildə şəxsi sayt kimi yaradılmışdır. O daha sonra Myspace sosial şəbəkəsindən ilhamlanaraq saytın adını MyAnimeList olaraq dəyişdirmiş və 2006-cı ildə saytın indiki domen adını əldə etmişdir. Qisslerin dediyinə görə sayt qurulanda cəmi 228 istifadəçisi var idi.

Əvvəlcə saytda ancaq anime başlıqlarının məlumat bazası vardı. 2007-ci ildə Qissler manqa başlıqlarının da məlumat bazasına əldə edilməsini zəruri hesab etmiş və bir neçə ay sonra bu xüsusiyyət sayta əlavə edilmişdir. 2007-ci ilin fevralında personaj məlumat bazası da əlavə edilmişdir. 2008-ci ilin aprelində səs aktyorları ilə yanaşı manqa müəlliflərini və istehsalçı komanda üzvləri də məlumat bazasına əlavə olunmağa başlamışdır. Veb-nəşriyyat CraveOnline 2008-ci ilin avqustunda saytı 1 milyon ABŞ dolları qarşılığında satın almışdır.

2015-ci ilin yanvarında Yaponiya mobil tətbiq istehsalçısı DeNA MyAnimeList saytını CraveOnline-dan almışdır, lakin bu dəyişiklik bir neçə ay anons edilməmişdir. Daha sonra DeNA Anime Consortium Japan əməkdaşlıq edərək Daisuki vasitəsilə animeləri MyAnimeList-də yayımlayacağını açıqlamışdır. MyAnimeList-də yayımlanan ilk animelər "The Idolmaster Cinderella Girls" və "God Eater" olmuşdur.

2017-ci ilin aprelində saytın verilənlər bazasına "The King's Avatar" əlavə olunmuşdur. Bu sayta əlavə olunan ilk Çin animesidir.

8 mart 2018-ci ildə MyAnimeList Kodansha Comics və Viz Media ilə əməkdaşlıq edərək öz onlayn manqa mağazasını açmış və istifadəçilərinə saytından manqa oxumağa imkan yaratmışdır. Xidmət əvvəlcə Kanadada açılmış, lakin daha sonra ABŞ, Böyük Britaniya və digər ingilisdilli ölkələrdə aktiv olmuşdur.

2018-ci ilin may və iyun aylarında sayt təhlükəsizlik problemlərini həll etmək məqsədilə bağlanmışdı.

MyAnimeList 2019-cu ilin yanvarında "Media Do" tərəfindən satın alınmışdır. 2025-ci ildə saytın "Gaudiy" şirkətinə satıldığı açıqlanmışdır.

 Xüsusiyyətlər 
İstifadəçilər anime və manqa siyahıları yarada, müxtəlif forumlarda iştirak edə, klublara üzv ola, müxtəlif xəbərlərlə və məqalələrlə tanış ola, anime və manqalara qiymət verə bilərlər. Anime və manqaları qiymətləndirmək üçün 10 ballıq şkaladan istifadə olunur. İstifadəçilərin verdikləri ballar sayəsində reytinq siyahıları tərtib olunur. MyAnimeList-in məlumat bazası könüllülər tərəfindən zənginləşdirilir. Qeydiyyatdan keçmiş istifadəçi məlumat bazasında dəyişiklik etmək hüququna malik olur. Məlumat bazası 4 kateqoriyadan ibarətdir: anime, manqa, personaj və şəxs. Yaponiya animeləri ilə yanaşı, Koreya və Çin animeləri də əlavə olunur. Ranobe, manhua, manhva və docinşilər manqa kateqoriyasına daxil edilir.

İngilisdilli "Japanzine" jurnalı MyAnimeList-i "2008-ci ildə vebin ən yaxşısı" kimi göstərmişdir. "Maria the Virgin Witch" animesinin seyyuları MyAnimeList haqqında müsbət rəylər bildirmişdirlər.

 Həmçinin bax 
 Anime News Network

 İstinadlar 

 Xarici keçidlər 


Kateqoriya:Anime sənayesi
Kateqoriya:Anime və manqa saytları
Kateqoriya:Sosial şəbəkələr